Soldaterne har søgt, fundet og rapporteret om pirataktiviteter både langs kysten og ude på det åbne hav ved Somalias kyst siden 1. december 2011. Soldaterne skulle have været hjemme 31. december, men med succesen i bagagen ønskede NATO det danske bidrag forlænget. Operation Ocean Shield blev forlænget til 18. februar 2012. Fredag modtager det første hold soldater så sine medaljer af ingen ringere end en af missionens øverste chefer, admiral Jacqes de Solms fra NATO?s Maritime Component Command i Northwood, England og af chefen for Flyvertaktisk Kommando, generalmajor Henrik Røboe Dam. Flyvevåbnets Challenger fløj 390 timer i forbindelse med Operation Ocean Shield. Ud af 63 missioner har de 49 været missioner langs kysten, hvor der har været observeret aktivitet i lejre, der kunne huse pirater. Resten af missionerne har været over det åbne hav. De to medaljer er Forsvarets medalje for international tjeneste og NATO-medaljen.

Opsummering:
De soldater fra Flyvevåbnet, der var udsendt med Challenger-bidraget som led i kampen mod pirateri, belønnes med medaljer på Flyvestation Aalborg fredag.

 